**LIETUVOS RESPUBLIKOS**

**Į S T A T Y M A S**

1993 m. gegužės 18 d. Nr. I-153

Vilnius

**DĖL RESPUBLIKOS PREZIDENTO, SEIMO PIRMININKO, MINISTRO PIRMININKO IR OFICIALIŲ SVEČIŲ APSAUGOS DEPARTAMENTO**

Lietuvos Respublikos Seimas nutaria:

I. Iš dalies pakeisti 1991 m. rugpjūčio 27 d. priimtą Lietuvos Respublikos įstatymą „Dėl Lietuvos Respublikos Aukščiausiosios Tarybos Apsaugos skyriaus nuostatų patvirtinimo“ (Nr. I-1706):

Lietuvos Respublikos įstatymo „Dėl Lietuvos Respublikos Aukščiausiosios Tarybos Apsaugos skyriaus nuostatų patvirtinimo“ pavadinime ir 1 straipsnyje vietoj žodžių „Lietuvos Respublikos Aukščiausiosios Tarybos Apsaugos skyriaus“ įrašyti žodžius „Respublikos Prezidento, Seimo Pirmininko, Ministro Pirmininko ir oficialių svečių apsaugos departamento“ (toliau - Vadovybės apsaugos departamentas).

II. Iš dalies pakeisti prie Lietuvos Respublikos įstatymo „Dėl Respublikos Prezidento, Seimo Pirmininko, Ministro Pirmininko ir oficialių svečių apsaugos departamento“ pridedamus nuostatus:

1. Vietoj žodžių „Lietuvos Respublikos Aukščiausiosios Tarybos Apsaugos skyrius“ įrašyti žodžius „Respublikos Prezidento, Seimo Pirmininko, Ministro Pirmininko ir oficialių svečių apsaugos departamentas“.

2. 2 straipsnį išdėstyti taip:

„Pagrindiniai Vadovybės apsaugos departamento uždaviniai - pagal kompetenciją užtikrinti asmeninę Respublikos Prezidento, Seimo Pirmininko, Ministro Pirmininko, oficialių svečių apsaugą ir su šio uždavinio vykdymu susijusių pastatų apsaugą.“

3. 7 straipsnį išdėstyti taip:

„Vadovybės apsaugos departamento funkcijos:

1) Lietuvos Respublikos teritorijoje ir už jos ribų organizuoti ir vykdyti Respublikos Prezidento, Seimo Pirmininko, Ministro Pirmininko ir oficialių svečių apsaugą nuo smurto ar kitokių kėsinimųsi;

2) esant ekstremalioms sąlygoms ar nesant galimybės naudotis įprastais ryšių kanalais, tiesiogiai organizuoti ir užtikrinti saugomų asmenų operatyvų informacijos perdavimą Lietuvos Respublikos teritorijoje ar už jos ribų;

3) užtikrinti leidimų sistemą Seimo pastatuose ir patalpose;

4) kaupti, registruoti, sisteminti ir kataloguoti visą gaunamą informaciją Vadovybės apsaugos departamento uždaviniams vykdyti. Šią informaciją analizuoti ir rengti prognozes.“

4. 9 straipsnį išdėstyti taip:

„Atskiru vidaus reikalų ministro nurodymu arba jam sutikus, Vadovybės apsaugos departamentas privalo suteikti asmeninę apsaugą Seimo nariui, oficialiam svečiui ar kitam piliečiui.“

5. 12 straipsnį išdėstyti taip:

„Vadovybės apsaugos departamentas prie Lietuvos Respublikos vidaus reikalų ministerijos yra tiesiogiai pavaldus vidaus reikalų ministrui.“

6. 13 straipsnį išdėstyti taip:

„Vadovybės apsaugos departamentui vadovauja direktorius. Vidaus reikalų ministro teikimu jį skiria ir atleidžia iš pareigų Lietuvos Respublikos Ministras Pirmininkas.

Direktoriaus pavaduotojus, struktūrinių padalinių vadovus Vadovybės apsaugos departamento direktoriaus teikimu skiria ir atleidžia vidaus reikalų ministras.“

7. 14 straipsnį išdėstyti taip:

„Vadovybės apsaugos departamento direktorius:

1) asmeniškai atsako už Departamentui pavestų užduočių vykdymą;

2) paskirsto pareigas direktoriaus pavaduotojams;

3) nustato direktoriaus pavaduotojų, Departamento struktūrinių padalinių vadovų tarnybinę kompetenciją;

4) skiria ir atleidžia iš pareigų Departamento darbuotojus;

5) skiria drausmines nuobaudas Departamento darbuotojams ar juos skatina;

6) teikia vidaus reikalų ministrui pasiūlymus dėl Departamento etatų, neviršydamas nustatytų darbo apmokėjimo fondų;

7) pateikia vidaus reikalų ministrui tvirtinti Departamento struktūrinių padalinių nuostatus ir tvirtina pareigines instrukcijas;

8) vidaus reikalų ministrui pavedus, atstovauja Vidaus reikalų ministerijai Departamento kompetencijos klausimais Lietuvos Respublikoje, taip pat bendraudamas su kitų šalių ir tarptautinėmis institucijomis;

9) disponuoja valstybės skirtomis lėšomis;

10) vadovaudamasis Lietuvos Respublikos įstatymais, Lietuvos Respublikos Vyriausybės nutarimais bei potvarkiais, vidaus reikalų sistemos veiklą reglamentuojančiais norminiais aktais, leidžia Departamento įsakymus, instrukcijas bei kitus aktus, organizuoja ir tikrina jų vykdymą.“

8. 15 straipsnį išdėstyti taip:

„Vadovybės apsaugos departamentą sudaro šie struktūriniai padaliniai:

asmenų apsaugos;

operacijų saugumo;

pastatų apsaugos;

kontratakos būrys;

techninio aprūpinimo.“

9. 16 straipsnį išdėstyti taip:

„Už savo veiklą Vadovybės apsaugos departamentas atsiskaito vidaus reikalų ministrui.“

10. 18 straipsnį išdėstyti taip:

„Piliečiai turi teisę nustatyta tvarka apskųsti Vadovybės apsaugos departamento pareigūnų veiksmus. Tokius skundus nagrinėja ir sprendžia Vadovybės apsaugos departamento vadovybė, vidaus reikalų ministras, Lietuvos Respublikos generalinė prokuratūra ir teismas.“

III. Respublikos Prezidento, Seimo Pirmininko, Ministro Pirmininko ir oficialių svečių apsaugos departamento nuostatus papildyti 42 straipsniu:

„**42 straipsnis**

Šiuose nuostatuose nenumatytais atvejais Vadovybės apsaugos departamentas savo veikloje vadovaujasi Lietuvos Respublikos vidaus reikalų ministerijos sistemoje galiojančiais norminiais aktais.“

IV. Laikinai, kol Lietuvos Respublikos Vyriausybė priims atitinkamą sprendimą, Vadovybės apsaugos departamento Vyriausybinių ryšių padalinį su atitinkama kadrų, materialine- technine baze, taip pat su Vadovybės apsaugos departamentui iš Lietuvos Respublikos 1993 m. biudžeto Vyriausybinių ryšių padaliniui skirta lėšų dalimi perduoti Lietuvos Respublikos valstybės saugumo tarnybos pavaldumui.

*Skelbiu šį Lietuvos Respublikos Seimo priimtą įstatymą.*

RESPUBLIKOS PREZIDENTAS ALGIRDAS BRAZAUSKAS